PLANINSKO DRUŠTVO CELJE MATICA                                                           CELJE, 27.08.2007

ODSEK ZA POHODNIŠTVO, STANETOVA 20, SI-3000 CELJE

TEL.: 03 492 4850, 051 338 358

S O S E D A  M R Z L E  G O R E

K R N I Č K A  G O R A,  2061 M,

V NEDELJO,  2. SEPTEMBRA 2007

LOVKI PODOBEN SEVERNI GREBEN MOGOČNE MRZLE GORE
SEGA VSE DO PAVLIČEVEGA VRHA,

STARODAVNEGA PREHODA IZ SOLČAVE V ŽELEZNO KAPLO.

GREBEN RAZMEJUJE SAMOTNI MATKOV KOT 

OD ZAVAROVANEGA OBMOČJA BELSKE KOČNE,

KI JE NAJJUŽNEJŠA DOLINA V OKVIRU DANAŠNJE AVSTRIJE.

KRNIČKA GORA JE NEPOSREDNA SEVERNA SOSEDA MRZLE GORE

IN NANJO SE BOMO TOKRAT Z MATEJO IN SMILJANOM POVZPELI IZ BELE. VABLJENI.

S POSTAJALIŠČA PRED PARKIRNO STAVBO NA GLAZIJI
SE Z NAROČENIM AVTOBUSOM ODPELJEMO OB ŠESTIH ZJUTRAJ, 6.00.

KOMAJ SE PRED NAMI ODPRE VELIČASTEN POGLED V LOGARSKO DOLINO,

ŽE SMUKNEMO SKOZI KRATKO SOTESKO PRTI MATKOVEMU KOTU.

NAD NJIM SE CESTA POVZPNE DO MEJNEGA PREHODA NA PAVLIČEVEM VRHU, 1338 M,

KI POČASI OŽIVLJA PO MALODANE STOLETNI POZABI,

NATO PA SE STRMO SPUSTIMO NA KOROŠKO STRAN.

KILOMETER PRED IZTEKOM NA GLAVNO CESTO, 844 M,

KI ČEZ JEZERSKI VRH PELJE V ŽELEZNO KAPLO,

ZAVIJEMO PRECEJ OB VZNOŽJU KLANCA NA LEVO V BELSKO KOČNO.

PO DVEH KILOMETRIH SKLENEMO JUTRANJO VOŽNJO PRED ZAPORNICO, 968 M.

ŽE OD LETA 1785 SO NAD BELSKO KOČNO KOPALI ŽIVOSREBRNI CINABARIT,

RUDARJENJE PA OPUSTILI LETA 1962 PO NESREČI S TREMI SMRTNIMI ŽRTVAMI.

KMALU ZATEM SO DOLINO RAZGLASILI ZA NARAVNI REZERVAT.

OD PARKIRIŠČA SE SPRVA DRŽIMO OZNAČENE POTI,

KI PELJE NA VRH MRZLEGA DOLA OZIROMA NA TAKO IMENOVANO SAVINJSKO SEDLO.

TO POT ZAPUSTIMO V LEVO NAJPOZNEJE NA OPUŠČENI PLANINI PRESTERALŠE,

NA KATERI ZDAJ STOJI OFFNERJEVA LOVSKA KOČA, 1472 M.

PO SKROMNIH STEZICAH POIŠČEMO NAJLAŽJI PREHOD NA MELIŠČA

MED MRZLO GORO NA JUGU IN KRNIČKO GORO NA SEVERU.

Z NJIH SE PROTI LEVI VZPNEMO DO VELIKE ZIJALKE, 1850 M.

LE ZA MALENKOST MANJŠI BALVAN SKORAJ ZAPIRA VHOD VANJO,

ZARADI ČESAR JE ZIJALKA OD DALEČ PODOBNA ORJAŠKIM SONČNIM OČALOM...

PO PRECEJ ŠIROKI GRAPI

DOSEŽEVO PO SLABIH ŠTIRIH URAH VRH KRNIČKE GORE, 2061 M.

VISOKO NAD MATKOVIM KOTOM ŽDITA POD GORO LATVICA IN MATKOVA KRNICA.

SLEDNJA GOSTI MATKOVO PLANINO IN PO KRNICI JE KRNIČKA GORA DOBILA IME.

TAKO SKOZI LATVICO KOT SKOZI MATKOVO KRNICO LAHKO SESTOPIMO V MATKOV KOT
MOŽNO JE TUDI PREPLEZATI GREBEN DO VRHA MRZLE GORE
IN SE NATO PO ŠTEFANOVI GRAPI VRNITI NA PRESTERALŠE.

TODA DANES SE RAJŠI PO POTI VZPONA VRNEMO V ZATREP BELSKE KOČNE, 968 M,

KJER ZA SLOVO S POGLEDOM OBJAMEMO GORE OD MATKOVE KOPE DO KOROŠKE BABE.

PO SEDMIH URAH HODA SE VRNEMO ČEZ PAVLIČEV VRH
IN PO KRAJŠEM POSTANKU ŠE PRI SVETLEM DOMOV.

NIKARTE ČEZ MEJO BREZ VELJAVNE OSEBNE IZKAZNICE ALI POTNEGA LISTA!

SLABO UHOJENA STEZICA IN KRUŠLJIVOST

NAREKUJETA PRIMERNO OBUTEV IN ČELADO,

DASI JE PREDLAGANA SMER NAJLAŽJI PRISTOP NA KRNIČKO GORO.

PRIJAVE ZA IZLET SPREJEMAMO V DRUŠTVENI PISARNI NA STANETOVI 20,

KJER ZA NAROČENI AVTOBUSNI PREVOZ VPLAČAMO 15,00 EVROV.

K A J  S E  S K R I V A  Z A  G O R O ?

TONE PRIMOŽIČ

